Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: Az Alkotmánybíróság a 26/1997. (IV. 25.) AB határozatában a települési szilárd hulladék elszállítási rendjének és
Paragraph Index: 1090

Az Alkotmánybíróság a 26/1997. (IV. 25.) AB határozatában a települési szilárd hulladék elszállítási rendjének és a szolgáltatás díja megfizetésének önkormányzati szabályozása tárgykörében a rendeletalkotással szembeni lényeges követelményként fogalmazta meg, hogy a közszolgáltatás díja az átalányjellegtől a ténylegesen ellátott szolgáltatás értékéhez közelítsen. E határozat mellőzhetetlen követelményként rögzítette azt is, hogy valamely közszolgáltatás díjának megállapításakor a jogalkotó az érintett csoportokhoz tartozók körülményeit megfelelő figyelemmel, körültekintéssel és méltányossággal értékelje. A díjmegállapítás tehát nem lehet önkényes, az objektív ismérveknek megfelelően meghatározott igénybevevői körre (körökre) azonos tartalmú, illetve azonos joghatású rendelkezéseket kell megállapítani (ABH 1997. 482—486.). Az Alkotmánybíróság álláspontja szerint kétségtelen tény, hogy a lakóingatlanban lévő lakások száma a szeméttárolók kihasználtságát jelentősen befolyásolhatja, korántsem biztos azonban, hogy a kibocsátott szemét tényleges mennyisége csak a lakások számának függvénye. Az Ör. azzal, hogy a lakossági szemétszállítási díj összegét kizárólag a lakóingatlanban lévő lakások számához köti, a szolgáltatást igénybevevőket megfosztja attól a lehetőségtől, hogy a tényleges szemétkibocsátás mértékéhez igazodóan fizessék a közszolgáltatás díját. Az Ör. az idézett szabályozással megsértette a Ptk. 201. §-ában megfogalmazott elvet, a szolgáltatás és az ellenszolgáltatás egyenértékűségének elvét, ezáltal közvetve az Alkotmány 44/A. §

Source: https://magyarkozlony.hu/hivatalos-lapok/12ea2d2acdbbb673ff8662679aa1cccb73d12bfd/dokumentumok/ae40ac9d2a3fc4d42c3888a63f9efbf4828bb578/letoltes